— Я ўдзельнічаў і ў розыгрышы сертыфікатаў на паездку напярэдадні Алімпіяды ў Рыа. Але пашансавала толькі цяпер. Цікава, што поспех мне прынёс чэк, які я атрымаў, купіўшы навагодні падарунак жонцы. Цяпер атрымліваецца, што падарункаў у яе будзе два, паколькі на Алімпіяду паедзем разам, — расказвае шчасліўчык. — Напэўна, на шляху да гэтай перамогі сваю ролю адыграў і той факт, што я часта разлічваюся карткай. Мой безнаяўны разлік дасягае 90%. Ну і тое, што вельмі хацеў перамагчы і зездзіць у г. Пхенчхан. Наш тур адбудзецца з 17 па 22 лютага. Вельмі добра, што арганізатары прадугледзелі таксама сродкі на выплату падаходнага падатку.